b"\n_START_ARTICLE_\nVitrificaci\xc3\xb3\n_START_PARAGRAPH_\nLa vitrificaci\xc3\xb3 \xc3\xa9s el proc\xc3\xa9s de conversi\xc3\xb3 d'un material en un s\xc3\xb2lid amorf similar al vidre, mancat de tota estructura cristal\xc2\xb7lina. Aix\xc3\xb2 s'aconsegueix per mitj\xc3\xa0 d'escalfament o refredament molt r\xc3\xa0pid o mitjan\xc3\xa7ant la barreja amb un additiu. El proc\xc3\xa9s ha de ser el m\xc3\xa9s r\xc3\xa0pid o instantani possible, per aquest motiu es fa servir el sistema anomenat criotop ._NEWLINE_Quan el material de partida \xc3\xa9s s\xc3\xb2lid, la vitrificaci\xc3\xb3 normalment comporta l'escalfament de la subst\xc3\xa0ncia a molt altes temperatures. Molts materials cer\xc3\xa0mics es produeixen d'aquesta manera. Aquest tipus de vitrificaci\xc3\xb3 tamb\xc3\xa9 pot succeir de manera natural quan un llamp cau en sorra: les altes temperatures poden crear unes estructures ramificades anomenades fulgurites._NEWLINE_Quan el material de partida \xc3\xa9s un l\xc3\xadquid, necessitarem un refredament molt r\xc3\xa0pid o la introducci\xc3\xb3 d'agents que impedeixin la formaci\xc3\xb3 de cristalls. De forma natural, les granotes , peixos i insectes \xc3\xa0rtics produeixen glicerol i glucosa per reduir la formaci\xc3\xb3 de gel._NEWLINE_La solidificaci\xc3\xb3 d'un s\xc3\xb2lid vitri es produeix a la temperatura de transici\xc3\xb3 v\xc3\xadtria, que \xc3\xa9s menor que la temperatura de fusi\xc3\xb3._NEWLINE_Es fa servir \xc3\xa0mpliament com a t\xc3\xa8cnica de crioconservaci\xc3\xb3 d'embrions i o\xc3\xb2cits. Aquesta vitrificaci\xc3\xb3 s'aconsegueix mitjan\xc3\xa7ant un refredament molt r\xc3\xa0pid en el qual s'utilitza una soluci\xc3\xb3 altament concentrada que no cristal\xc2\xb7litza durant la congelaci\xc3\xb3, mentre que la seva viscositat augmenta amb el descens de temperatura fins a la formaci\xc3\xb3 d'un estat s\xc3\xb2lid amorf. L'exposici\xc3\xb3 i les taxes de congelaci\xc3\xb3 han de ser prou r\xc3\xa0pides per evitar la toxicitat i la formaci\xc3\xb3 de cristalls intracel\xc2\xb7lulars que puguin danyar el contingut cel\xc2\xb7lular. Per aconseguir que la deshidrataci\xc3\xb3 sigui molt r\xc3\xa0pida s'utilitzen crioprotectors en concentracions elevades. Abans de la congelaci\xc3\xb3, el material biol\xc3\xb2gic ha d'equilibrar amb aquesta soluci\xc3\xb3 crioprotectora (en menor concentraci\xc3\xb3) perqu\xc3\xa8 pugui suportar el xoc osm\xc3\xb2tic. La taxa de superviv\xc3\xa8ncia de les mostres \xc3\xa9s major del 90%, i els embrions solen sobreviure intactes."